Priručnik za predavače: scenarij provedbe webinara

**Naziv edukacije: Profesionalni razvoj online: mogućnosti i prilike**

Cilj/opis: Na ovom webinaru polaznici će steći i unaprijediti znanja i vještine te primjenjivati dobre prakse vezane uz prepoznavanje potrebe za kontinuiranim vlastitim unaprjeđenjem i profesionalnim razvojem, pružanje podrške drugima u profesionalnom razvoju, traženje mogućnosti za profesionalni razvoj te se voditi načelima cjeloživotnog učenja. Dodatno će biti riječi o razvoju digitalnih kompetencija te koji sve oblici neformalnog i informalnog učenja postoje, koji mogu doprinijeti razvoju digitalnih kompetencija. Na kraju će polaznicima biti prezentiran koncept refleksivnog učenja.

Tijekom webinara predavač/ica će koristiti Mentimeter i Padlet. U webinaru se ne obrađuju digitalni alati već se prezentiraju razni digitalni izvori i portali (društvene mreže, stručni portali, online tečajevi i sl.) korisni za profesionalni razvoj.

Ishodi učenja (naznačiti i razinu digitalne kompetencije za svaki ishod):

* Prepoznati oblike edukacija o digitalnoj tehnologiji i o njezinoj uporabi u nastavi (početna razina digitalnih kompetencija iz područja Profesionalni angažman)
* Prepoznati, procijeniti i odabrati digitalne izvore i materijale prikladne za učenje i poučavanje (početna razina digitalnih kompetencija iz područja Učenje i poučavanje).

Ciljana skupina polaznika:

Učitelji, nastavnici, stručni suradnici i ravnatelji školskih ustanova, stručnjaci za tehničku podršku uključeni u projekt e-Škole

Planirano trajanje: 1,5 sati (webinar)

Nastavna sredstva i pomagala**:** S obzirom da se webinar provodi online, putem MS TeamsLive sustava, polaznicima će biti u sučelju prikazana **PowerPoint prezentacija** koja će tematski i kronološki pratiti tijek webinara. Također, polaznicima će u elektroničkom obliku biti dostupan i **priručnik** istoimenog naslova koji će tematski i logički pratiti tijek webinara te kratke **ankete i provjere znanja** koje će predavač izraditi i učiniti dostupnim svim polaznicima kroz sučelje videokonferencijskog alata te alatima Mentimeter i Padlet.

Potrebna predznanja**:**

* Osnove rada na računalu i korištenja Interneta

|  |  |  |
| --- | --- | --- |
| Trajanje | Sadržaj edukacije | Opis aktivnosti, metoda i tehnika poučavanja |
| **5 min** | **Uvod u webinar** | |
| 1 min | Predstavljanje predavača | Pozdraviti polaznike i ukratko predstaviti predavačicu te kolege u korisničkoj podršci.  Pročita misao s uvodnog slajda i zahvali im što su upravo takvi i što ne prestaju učiti. |
| 1 min | Vođena aktivnost- izlaganje koncepta | Ukratko polaznicima objasniti način komunikacije u MS TeamsLive sučelju. Predavač ukratko objašnjava polaznicima kako odgovoriti na pitanje, te ih upućuje na poveznicu u chatu (Q&A) |
| 2 min | Vođena aktivnost - anketa | Motivacijska DA-NE anketa u ***Mentimeter****-u*  *Pitanje za polaznike:*  *Koji oblik edukacije najviše odgovara Vašem stilu učenja?*  *(Ponuđeni odgovori: predavanje uživo, radionice uživo, webinar, e-tečaj)*  Kratki osvrt na rezultate ankete. |
| 1 min | Vođena aktivnost - Izlaganje plana rada | Ukratko izložiti cilj, ishode i sadržaj webinara |
| **15 min** | **Profesionalni razvoj i digitalne kompetencije za učenje i poučavanje** | |
| 11 min  4 min | Vođena aktivnost – izlaganje koncepta  Vođena aktivnost – razmjena mišljenja i rasprava | Predavač objašnjava **profesionalni razvoj učitelja** kao kontinuirani slijed procesa učenja koji su usmjereni na stjecanje znanja, oblikovanje gledišta i stavova, te drugih spoznaja potrebnih u njegovu profesionalnom djelovanju. Objašnjava kako je stalno stručno osposobljavanje i usavršavanje zakonska obveza svakog odgojno-obrazovnog djelatnika.  Suvremeno je shvaćanje učitelja kao aktivnog „učenika" i nositelja svog profesionalnog razvoja. Od njega se očekuje preuzimanje veće odgovornosti za vlastito učenje i cjeloživotni pristup razvoju kompetencija.  Predavač ukratko objašnjava polaznicima vrste obrazovanja, odnosno učenja: formalno obrazovanje, neformalno i informalno učenje. **Formalno** obrazovanjeobjašnjava kao institucionalizirano, odvija se u obrazovnim ustanovama, a pri završetku dobivaju dokument. **Neformalno** učenje se definira kao dodatak formalnom učenju u procesu cjeloživotnog učenja za koje se pojedinac sam odlučuje u svrhu stjecanja znanja i vještina. **Informalno** učenje nije institucionalizirano, može biti namjerno ili nenamjerno, te ne obuhvaća predmete i teme iz kurikuluma.  Predavač predstavlja Europski okvir digitalnih kompetencija za obrazovatelje i koncept digitalno zrele škole. Okvir predlaže 22 temeljne kompetencije koje su podijeljene na 6 područja. Upozorava da digitalno zrela škola pretpostavlja da su **svi** uposlenici digitalno kompetentni.  Predavač spominje tri dimenzije digitalnih kompetencija **učitelja** (prema Europskom okviru dostupnom na https://joint-research-centre.ec.europa.eu/digcompedu\_en): profesionalne, pedagoške i kompetencije za učenje. Napominje da su sve te tri dimenzije dio cjeloživotnoga učenja svakoga učitelja i da za takvo učenje svatko sam preuzima odgovornost.  Predavač upoznaje sudionike da je u pripremi i Okvir digitalnih kompetencija ravnatelja/ravnateljice s naglaskom na činjenicu da digitalno zrele škole i digitalno zreli zaposlenici trebaju i takvog ravnatelja.    *Pitanje za polaznike, razmjena mišljenja u* ***Padlet****-u*  *Razmislite koje su vam digitalne kompetencije potrebne i obrazložite zašto.*  Kratki osvrt na raspravu. |
| **35 min** | **Oblici cjeloživotnog učenja o digitalnoj tehnologiji i e-učenju** | |
| 10 min  5 min  5 min  5 min  5 min  5 min | Vođena aktivnost – izlaganje koncepta  Vođena aktivnost – razmjena mišljenja i rasprava  Vođena aktivnost – izlaganje koncepta  Vođena aktivnost – razmjena mišljenja i rasprava  Vođena aktivnost – izlaganje koncepta  Vođena aktivnost – anketa i rasprava | Predavač ukratko podsjeća na **predavanja, radionice i videokonferencije** kao oblike neformalnog učenja o digitalnoj tehnologiji, te poziva sudionike da iz svog korisničkog kuta promisle o njihovim prednostima i nedostatcima.  Predavač poziva sudionike da promisle o prednostima i nedostatcima neformalnog učenja o digitalnoj tehnologiji putem **webinara**.  Predavač objašnjava koncept CARNET-ovih **online tečajeva** na primjeru e-tečaja Nastava uz digitalnu tehnologiju po mjeri učenika s POOP.Ukratko pojašnjava aktivnosti koje se očekuju od polaznika te način praćenja i vrednovanja njihovih aktivnosti. Posebno naglašava suradnju koja se od polaznika traži u provođenju projekata te sudjelovanje u razmjeni ideja i diskusijama na forumima.  Na primjeru MOOC-a (masovni otvoreni online tečajevi) definira mrežne online tečajeve za neograničen broj sudionika koje održavaju ili stvaraju profesori ili stručnjaci iz nekog područja. Zbog neograničenog broja sudionika opisuju se kao masovni; otvoreni su jer gotovo da ne postoji uvjet za sudjelovanje (osim najčešće informatičke i informacijske pismenosti) i jer su često besplatni; online znači da se odvijaju preko interneta, a mogu trajati kratki period ili nekoliko mjeseci. Promatraju nekoliko primjera platforme MOOC-a: Alison i Edx  *Pitanje za polaznike, razmjena mišljenja u* ***Padlet****-u*  *U uvodnom ste pitanju razmišljali koji oblik stručnog usavršavanja vam najviše odgovara, a sad nam recite zašto baš ta vrsta? Odgovorite jednom kratkom rečenicom.*  Kratki osvrt na raspravu.  Predavač naglašava da brze promjene u području digitalnih tehnologija (e-učenje, m-učenje, VR-učenje...) izazivaju neprestanu brzu potrebu za kratkim i jednostavnim ciljanim oblicima organiziranog učenja. Takvi oblici učenja su obično informalni i događaju se u interakcijama s kolegama i stručnjacima iz naše domene s kojima smo umreženi, praćenjem relevantnih novosti, informiranjem o novoj stručnoj literaturi za osobni i profesionalni razvoj... Predavač upozorava na potencijale **društvenih mreža** (npr. specijaliziranih grupa na Facebooku), **praćenje specijaliziranih YouTube kanala** (TeachTube), **Edmodo**, **Yammer, Microsoft Teams** iz svoje domene, **obrazovnih portala** i **virtualnih zajednica** za takve oblike učenja.  *Pitanje za polaznike, u* ***Padlet****-u*  *Na koje se načine učenja odlučujete kad u kratko vrijeme trebate ovladati nekim online alatom ili novom aplikacijom?*  Kratki osvrt na rezultate rasprave.  Predavač objašnjava **mikroučenje, forume**, **uzajamno poučavanje** suradnjom na zajedničkim projektima i razmjenom primjera dobre prakse kao modele nestrukturiranoga učenja i profesionalnog usavršavanja.  Primjer dobre prakse sa [Webučionica](https://pogledkrozprozor.wordpress.com/2012/12/21/zondle-igre-kao-potpora-ucenju/) pokazati kako – uključeni u veliku virtualnu zajednicu učenja – lako učimo jedni od drugih, surađujemo i razmjenjujemo ideje za rješavanje problema.  *Rasprava za polaznike, u alatu* ***Padlet***  *U koje ste zajednice učenja i dosad bili uključeni? Kakva su vaša iskustva?*  Kratki osvrt na raspravu. |
| **25 min** | **Načini, vrste i izvori stručnog usavršavanja** | |
| 5 min  2 min  8 min  10 min | Vođena aktivnost – izlaganje koncepta  Vođena aktivnost – anketa  Vođena aktivnost – izlaganje koncepta  Osobna aktivnost polaznika | Predavač ukratko objašnjava model refleksivnoga učenja (Schon, 1987) s promišljanjima iskustva tijekom učenja i nakon njega. Napominje da se na refleksivnome učenju temelji cjeloživotno učenje: sami identificiramo svoje potrebe za usavršavanjem, ovisno o njima odabiremo sadržaje koji smatramo da su nam potrebni, planiramo učenje, propitkujemo i promišljamo način na koji učimo te ga po potrebi mijenjamo kako bismo ga učinili djelotvornijim. Predavač to ilustrira sljedećim slajdom na kojem je Gibbsov krug refleksivnoga učenja. (Gibbs, 1988).  *Anketa za polaznike, u alatu* ***Mentimeter***  *Promislite o područjima u kojima se želite stručno usavršiti i odaberite ona koja vas najviše zanimaju.*  *Razmislite kako razvojem svojih digitalnih kompetencija možete unaprijediti nastavu i promijeniti pedagoške prakse.*  *(Ponuđeni odgovori su: međunarodni projekti financirani iz EU fondova, kreativnost, kritičko mišljenje i komunikacijske vještine, digitalne kompetencije, unaprjeđenje nastave, usavršavanje unutar svog područja)*  *Kratki osvrt na rezultate ankete.*  Predavač podsjeća da nakon identificiranja svojih interesa za stručnim usavršavanjem, svatko sam odabire način usavršavanja koji mu najbolje odgovara:  1. Besplatni **online tečajevi** – predavač skreće pozornost polaznika (budući da su CARNET-ovi i Coursera MOOC-ovi već spomenuti i njihovi sadržaji ranije nabrojeni) na:   * tečajeve **SRCE-a**, posebice: *Zašto mi treba e-portfolio i kako ga izgraditi.* (Predavač portfolio predstavlja kao sustav za evidentiranje i prezentiranje stečenih kvalifikacija i iskustava kojima se u digitalnome obliku dokumentiraju ideje, aktivnosti i postignuća.) Predavač podsjeća na radionice uživo koje se u okviru projekta e-škole održavaju i u njihovim školama pa mogu, u dogovoru s kolegama, odabrati I ovu temu. * **Loomen** - CARNET-ov sustav za online učenje!. Nastavnici mogu otvarati vlastite nove tečajeve ili koristiti otvorene tečajeve dostupne svima. Tečajeve mogu preuzeti i prilagoditi potrebama nastave, administrirati upise učenika i studenata, raditi procjenu znanja, zadatke za vježbu, organizirati komunikaciju i sve ostalo potrebno za kvalitetnu kombiniranu nastavu. * **Khan Academy** za matematiku, znanost i tehnologiju, ekonomiju i financije, umjetnosti i društvene znanosti (s prijevodima na hrvatski za većinu videa)   2. Za stručno usavršavanje sudjelovanjem u **zajednicama praktičara** predavač preporučuje sudjelovanje u:   * eTwinning **projektima** - ukratko objašnjava koncept **eTwinnig-a** i usavršavanje učitelja za rad s učenicima u međunarodnim projektima. * **Erasmus+** i iskustva učenja koja se stječu mobilnošću učitelja i učenika. * **GLOBE-** znanstveni obrazovni program. * **Yammer** – društvena mreža za razmjenu iskustava i primjera dobre prakse   3. Za učenje online **čitanjem stručne literature**, predavač upućuje polaznike na:   * repozitorije akademskih radova (**Dabar**), * digitalne biblioteke i čitaonice, npr. Metelvin, NSK, IRB * Za proučavanje znanstvenih i stručnih tekstova u časopisima preporuča **HRČAK.** * **FULIR -** institucijski repozitorij Instituta Ruđer Bošković   4. Za učenje online **praćenjem stručnih portala** i ostalih **mrežnih mjesta**, predavač upućuje na:   * **Edutorij** * **E-laboratorij** * **Scenarije** **poučavanja** u Edutoriju * **CARNET Meduza** * za one koji odaberu učenje na engleskom jeziku predavač preporuča europsku online platformu **School Educational Gateway.** |
| **10 min** | **Završna rasprava** | |
|  | Vođena aktivnost – razmjena mišljenja i rasprava  Instrument praćenja i vrednovanja i Evaluacijski upitnik | Rasprava u alatu *Padlet*.  Tema rasprave su pitanja koja su možda ostala otvorena.  Poveznice na upitnik o zadovoljstvu i i Priručnik staviti na zadnji slajd prezentacije.  Predavač polaznicima napominje da je Priručnik iz 2018. godine, ali izuzetno koristan za ovu temu. |

Prilozi:

* Priručnik i prezentacija istoimene edukacije.